ഓച്ചിറയില് ഭിക്ഷ എടുത്ത് നടന്ന സഹോദരനും സഹോദരിയും മാതാപിതാക്കളെ അറിയാത്ത മണികണ്ഠനില് ചില്ഡ്രന്സ് ഹോം സൂപ്രണ്ട് കണ്ടെത്തിയത് കാല്പ്പന്തു കളിയിലെ ചാരുത റയല് മാഡ്രിഡ് കഥയൊരുക്കി പണം തട്ടി വിരുതന്മാരും അനാഥ ബാലനെ പറ്റിച്ചവര്ക്കെതിരെ വിജിലന്സ് അന്വേഷണം ഇത് സമാനതകളില്ലാത്ത ഫുട്ബോള് തട്ടിപ്പ് കൊല്ലം: ഫുട്ബോളില് ഇന്ത്യയ്ക്ക് കാര്യമായ റോളില്ലെങ്കിലും മലയാളിക്ക് അതൊരു വികാരമാണ്. അര്ജന്റീനയ്ക്കും ബ്രസീലിനുമൊപ്പം പന്തു തട്ടുന്നവര്. മെസിയേയും റൊണാള്ഡോയേയും നെഞ്ചിലേറ്റുന്നവര്. ഇംഗ്ലീഷ് പ്രിമിയര് ലീഗും സ്പാനിഷ് ലീഗും ഫ്രഞ്ച് ലീഗും ഉറക്കമിളച്ച് കാണുന്നവര്. ഈ മനസ്സ് തിരിച്ചറിഞ്ഞും കേരളത്തില് തട്ടിപ്പുകാര്. റൊണാള്ഡോ കളിച്ച ടീമാണ് സ്പെയിനിലെ റയല് മഡ്രിഡ്. കേരളത്തില് ഏറെ പരിശീലകരുള്ള ടീം. ഈ റയല് മാഡ്രിഡില് ഫുട്ബോള് പരിശീലനം വാഗ്ദാനം ചെയ്ത് അനാഥ ബാലനെ പറ്റിച്ചത് സമാനതകളില്ലാത്ത തട്ടിപ്പാണ്. സര്ക്കാര് നല്കിയ ഏഴര ലക്ഷവും നാട്ടുകാരില് നിന്നു പിരിച്ചതും ഉള്പ്പെടെ 10 ലക്ഷം രൂപ തട്ടിച്ചതിനെപ്പറ്റിയാണ് വിജിലന്സ് പ്രാഥമിക അന്വേഷണം നടത്തുന്നത്. സമാനതകളില്ലാത്ത തട്ടിപ്പില് പ്രാഥമിക തെളിവുകള് കിട്ടിയെന്നാണ് സൂചന. ഓച്ചിറയില് ഭിക്ഷാടന മാഫിയയില്നിന്നു ശിശു സംരക്ഷണ വകുപ്പ് ഉദ്യോഗസ്ഥര് രക്ഷപ്പെടുത്തി ഏഴാമത്തെ വയസ്സില് കൊല്ലം ചില്ഡ്രന്സ് ഹോമില് എത്തിച്ച ആര്.മണികണ്ഠനെയാണ് ചതിച്ചത്. ഫുട്ബോള് സ്വപ്നങ്ങളുമായി നടന്ന കുരുന്നിനെ എല്ലാ അര്ത്ഥത്തിലും പറ്റിച്ചു. മണികണ്ഠന് പരിശീലനത്തിനു റയല് മഡ്രിഡിലേക്കു പോകുന്നുവെന്ന വിവരം 3 വര്ഷം മുന്പു വലിയ വാര്ത്തയായിരുന്നു. എന്നാല് ഇതൊരു തട്ടിപ്പായിരുന്നുവെന്നാണ് ഉയരുന്ന സൂചന. പണം പോയതു മാത്രം മിച്ചം. 18 വയസ്സ് പൂര്ത്തിയായ മണികണ്ഠന് ഇനി അവിടെ പ്രവേശനം കിട്ടുമോയെന്നും സംശയം. പരിശീലന ഫീസ് എന്ന പേരില് 10 ലക്ഷം രൂപ ഈടാക്കിയ കൊല്ലത്തെ സ്വകാര്യ ഫുട്ബോള് അക്കാദമി അധികൃതരെക്കുറിച്ച് ഒരു വിവരവുമില്ല. 18 വയസ്സ് പൂര്ത്തിയായപ്പോള് ചില്ഡ്രന്സ് ഹോം വിടേണ്ടി വന്ന മണികണ്ഠന് ഇപ്പോള് തീരദേശ പൊലീസ് എഎസ്ഐ: ഡി. ശ്രീകുമാര് നടത്തുന്ന നീണ്ടകരയിലെ മദര്ഹുഡ് ചാരിറ്റി മിഷന്റെ സംരക്ഷണയിലാണ്. മണികണ്ഠന് തന്നെയാണു വിജിലന്സിനു പരാതി നല്കിയത്. മണികണ്ഠന്റെ മൂത്ത സഹോദരി കൊല്ലത്തെ ആഫ്റ്റര് കെയര് ഹോമിന്റെ തണലിലാണ്. ചില്ഡ്രന്സ് ഹോമിലെ അന്തേവാസിയായിരിക്കെ, ശിശുക്ഷേമ സമിതിയും ബാലാവകാശ കമ്മിഷനും പിന്തുണയുമായെത്തിയതോടെ മണികണ്ഠന് നഗരത്തിലെ യൂത്ത് ക്ലബ്ബില് പരിശീലനത്തിനു ചേര്ന്നു. ഒരിക്കല് ചെന്നൈയില് പരിശീലനത്തിനു കൊണ്ടുപോയപ്പോഴാണ് അവിടുത്തെ പരിശീലന കേന്ദ്രത്തിന്റെ സഹായത്തോടെ സ്പെയിനിലേക്ക് അയയ്ക്കാമെന്ന വാഗ്ദാനം അക്കാദമി ഉടമ മുന്നോട്ടുവച്ചത്. ഇതിനായി സര്ക്കാര് ഏഴര ലക്ഷം രൂപ അനുവദിച്ചു. പിരിവെടുത്ത് 2.5 ലക്ഷം കൂടി സംഘടിപ്പിച്ച് അക്കാദമിക്കു കൈമാറി. 3 വര്ഷം കഴിഞ്ഞിട്ടും നടപടിയില്ല. പണം അടച്ചതിനോ റയല് മഡ്രിഡുമായുള്ള കരാറിനോ രേഖകളുമില്ല. ഒരു തവണ വീസ അപേക്ഷ തള്ളിയെന്നും കേരളത്തിലെ പ്രളയവും കോവിഡും മൂലമാണു പിന്നീട് അപേക്ഷിക്കാന് കഴിയാതിരുന്നതെന്നുമാണ് അക്കാദമി അധികൃതര് പറഞ്ഞത്. എന്നാല് താന് വഴി 3 ലക്ഷം രൂപ മാത്രമാണു മണികണ്ഠനു വേണ്ടി റയല് മഡ്രിഡില് അടച്ചതെന്നു ചെന്നൈ അക്കാദമി ഉടമ പറയുന്നു. ഓച്ചിറയില് ഭിക്ഷാടനത്തിനിടെയാണ് ഏതാനും വര്ഷം മുന്പ് മണികണ്ഠനെയും സഹോദരിയെയും ചൈല്ഡ് പ്രൊട്ടക്ഷന് ഉദ്യോഗസ്ഥര് കണ്ടെത്തിയത്. തുടര്ന്ന് ഇരുവരും കൊല്ലം ചില്ഡ്രന്സ് ഹോമില് എത്തുകയായിരുന്നു. മാതാപിതാക്കള് ആരെന്നറിയാതെ ഇവര് ചില്ഡ്രന്സ് ഹോമില് വളര്ന്നു. ചില്ഡ്രന്സ് ഹോമിലെ സൂപ്രണ്ടാണ് മണികണ്ഠനിലെ കാല്പ്പന്ത് കളിക്കാരനെ തിരിച്ചറിഞ്ഞത്. കളിയില് അസാമാന്യപാടവം പ്രകടിപ്പിച്ച മണികണ്ഠനെ സൂപ്രണ്ട് തന്നെ നേരിട്ട് കൊല്ലം ഫാത്തിമ മാതാ കോളജ് ഗ്രൗണ്ടില് പരിശീലനത്തിന് സൗകര്യമൊരുക്കിക്കൊടുക്കുകയായിരുന്നു. പിന്നീട് മണികണ്ഠന് ഫുട്ബോളില് സ്വപ്നങ്ങള് കണ്ടു തുടങ്ങി. ചെന്നൈ പ്രൊഫഷണല് ഫുട്ബോള് പ്ലസ് അക്കാദമിയിലൂടെ കുട്ടികളുടെ വിഭാഗത്തില് ഐ ലീഗ് ക്യാംപിലെത്തി. മണികണ്ഠന്റെ കഴിവ് തിരിച്ചറിഞ്ഞ ഇവിടുത്തെ വിദേശ പരിശീലകരാണ് റയല് മാഡ്രിഡിന്റെ ഒരു മാസത്തെ പരിശീലനത്തിന് അവസരം ഒരുക്കിയത്. ഐ ലീഗ് ജൂനിയര് തലത്തില് ചെന്നൈ ഫുട്ബോള് പ്ലസ് സോക്കര് അക്കാദമിയിലെ മികവാണ് മണികണ്ഠന് സാന്റിയാഗോ ബെര്ണാബുവിലേക്കുള്ള ടിക്കറ്റ് നല്കാമെന്നി് ഉറപ്പ് നല്കിയത്. എന്നാല് കൊല്ലത്തുള്ളവര് ഇത് തട്ടിപ്പിനുള്ള സാധ്യതയാക്കി മാറ്റിയെന്നാണ് സംശയം. Stories you may Like